Diari Oficial de la Generalitat Valenciana


Sumari del DOGV 4689, del 11-02-2004 (2004/887)

Notificació a Intertrans Torrent, SL. Expedient número V-25/2003.
-----------------------------------------------------------------

### Dades del document

Número de DOGV
:   4689

Data del DOGV
:   11-02-2004

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   2004/887


Organisme emissor
:   Conselleria d'Infraestructures i Transport

Tipus de document
:   Anunci

Notificació a Intertrans Torrent, SL. Expedient número V-25/2003. [2004/M887]
  
Ramón Escrig Moreno, president de la Junta Arbitral de Transports de València, d'acord amb el que disposen els articles 58 i 59 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, fa saber a Intertrans Torrent, SL, que s'ha dictat laude en l'expedient amunt referenciat com a conseqüència del procediment seguit en este i que no ha pogut ser notificat per absència o ignorat parador.
  
El text del laude és el següent:
  
«Tribunal: president: Ramón Escrig Moreno. Vocals: Aurora Costa Vicente, Angel Grande Ballesteros. Secretària vocal: Gumersinda Sánchez Ruiz. Parts: reclamant: Through Transport Mutual Insurance Association (Euràsia) Limited, representada per Rosana Velasco Maso i assistida pel lletrat Jesús Manuel Saavedra García. Reclamat: Intertrans Torrent, SL, que no assistix a la vista.
  
A València el 6 de maig de 2003 i a les 18.15 hores es constituïx la Junta Arbitral de Transports pels membres expressats al marge i amb l'assistència de les parts per a resoldre l'expedient V-25/2003 i es procedix a la celebració de la vista oral respecte de la següent reclamació: reclamació de danys. Subrogació.
  
Iniciada la vista oral pel president es procedix a comprovar la identitat de la part compareixent i la qualitat amb què intervenen.
  
Com a qüestió prèvia pel president es posa en antecedents a la compareixent que en el moment de celebrar-se esta vista es desconeix si la reclamada ha rebut la notificació de la demanda i la citació a la vista per no disposar del justificant de recepció arreplegat per correus. En cas afirmatiu haurà d'entendre's que no ha volgut comparéixer i en cas de notificació negativa s'iniciarà novament el procés de notificació per a una nova data que prèviament se li comunicarà.
  
A fi de preveure per al cas de notificació correcta se li concedix la paraula a la reclamant perquè manifeste davant de la Junta els motius de la seua reclamació.
  
Seguidament i concedida la paraula a la reclamant s'afirma i ratifica en el que exposa l'escrit de demanda presentat al seu dia, i es remet a les proves i documents aportats i els fets, els fonaments i la petició dels quals els basa en els següents
  
Antecedents de fet
  
1. La reclamant manifesta que per part del seu client Galcargo, SA, i amb l'encàrrec previ de càrrega de la mercantil grega Liano Bros, SA, es va contractar amb la reclamada Intertrans Torrent, SL, el transport d'una partida de clòtxines bullides i congelades amb la indicació de ser transportades a una temperatura constant de - 18º, des de Dena (Galícia-Espanya) fins a Taurus (Atenes-Grècia).
  
Amb data 28 de juny de 2000 es va procedir a la càrrega de la mercaderia en un camió congelador.
  
2. El consignatari, en rebre la mercaderia va observar el seu mal estat i així ho va fer constar com a reserva, per la qual cosa va encarregar l'informe del Comissari d'Avaries International Insurance3 Services, EPE, que després de les anàlisis pertinents va corroborar el mal estat d'esta per haver estat sotmesa a distintes temperatures dins del camió congelador segons sembla pel mal funcionament del sistema refrigerant. L'import de l'avaria va ser valorat en 18.351,16 e (3.053.376 pessetes).
  
3. Galcargo, SA, com a responsable del transport, davant de la reclamació de Liano Bros, SA, va procedir al pagament de la indemnització dels danys segons la valoració assenyalada. Seguidament i, després dels tràmits oportuns, Galcargo, SA, atés que és titular d'una pòlissa d'assegurança que cobria els riscos de l'activitat amb la reclamant en virtut de la corresponent cessió de crèdit Through Transport Mutual Insurance Association (Euràsia) Limited, va percebre d'esta la quantitat reconeguda i pagada de 17.900,40 e (2.978.376 pessetes). La minoració en la quantitat reclamada es deu a la limitació existent en la pòlissa d'assegurances que limita el dret de subrogació.
  
4. Després de diverses gestions de cobrament, conversacions i correspondència de reclamació de l'expressada quantitat no ha sigut possible cobrar la quantitat que hui és objecte de reclamació.
  
Acaba sol·licitant que amb el reconeixement previ del seu dret en base a la cessió de crèdit realitzat per la seua assegurada, es condemne a la reclamada al pagament de l'import de 17.900,40 euros assenyalats.
  
L'endemà a la celebració de l'expressada vista es va rebre, tornat pel servici de correus, el sobre que contenia la notificació de la demanda i la citació a vista tramesos a la demandada Intertrans Torrent, SL, en el sobre i notes de l'oficina indicada apareixen les inscripcions d'A la seua procedència i Caducat 5-5-03 Torrent.
  
Conseqüentment amb les manifestacions realitzades a l'inici de la vista i davant de la falta de notificació, es va prendre l'acord de tornar a citar per a la nova data de 21 d'octubre de 2003. La nova citació i a fi d'assegurar el seu lliurament es va realitzar a través de la Policia Local de Torrent, lloc de l'últim domicili conegut, i es remet als efectes oportuns a l'Ajuntament la corresponent petició.
  
Per mitjà d'escrit de data d'entrada en esta Junta Arbitral de 3 d'octubre de 2003, l'intendent principal cap de la policia local de l'expressat municipi comunica que « l'agent 110 va personar-se en el domicili assenyalat i va constatar que l'empresa sí que hi va estar ubicada però en l'actualitat havien deixat l'activitat en les instal·lacions esmentades i que consultades les bases de dades de l'Ajuntament va resultar que en eixe moment no existia raó social o cap empresa amb estes dades que exercira cap activitat, i que es desconeixia el seu parador o existència».
  
Amb data 13 d'octubre de 2003 es notifica a la reclamant la impossibilitat de notificació i se li cita perquè assenyale nou domicili en el termini de 10 dies.
  
La reclamant, per mitjà d'escrit de 3 de novembre de 2003 sol·licita que segons el que establix l'article 59.4 de la Llei 30/1992 es procedisca a l'anunci per mitjà del Diari Oficial de la Generalitat Valenciana perquè per mitjà d'edicte es notifique a la mercantil Intertrans Torrent, SL, i se la cite.
  
En el Diari Oficial de la Generalitat Valenciana número 4.634 de 20 de novembre de 2003 es va procedir a l'anunci de l'edicte sol·licitat, i s'assenyala la data de 16 de desembre de 2003 i a les 17.00 hores per a la celebració de la vista oral corresponent.
  
De la tramitació exposada hi hi ha còpies en el referit expedient que hi ha en la Secretaria de la Junta Arbitral de Transports de València.
  
Amb data 16 de desembre de 2003 i a les 17.00 hores s'inicia la vista oral amb la nova incompareixença de la reclamada per la qual cosa es donen per reproduïts els fets relatats anteriorment.
  
Són d'aplicació els següents
  
Fonaments jurídics
  
I. La competència territorial de la Junta està determinada en els articles 6 i 7.2 del Reglament de la LOTT (RD 1211/90) i la submissió a esta, a més d'estar expressament pactada per les parts segons consta en el document CMR adjunt a l'escrit de demanda, submissió que es fa extensiva, encara que la controvèrsia que puga sorgir siga superior als 3.005,06 euros, com és la quantia d'este expedient, la determina l'article 38 de la Llei 16/1987, de 30 de juliol, d'Ordenació dels Transports Terrestres.
  
II. Per tractar-se d'un transport internacional la normativa aplicable i complementària a la LOTT i el seu Reglament, al Codi de Comerç i altres normes complementàries i de general aplicació, és el Conveni de 19 de maig de 1956 a què es va adherir Espanya per Instrument de 12 de setembre de 1973 (Ministeri d'Assumptes Exteriors, BOE de 7 de maig de 1974 núm. 109). Contracte de Transport Internacional de Mercaderies per Carretera (CMR), modificat pel Protocol de 5-7-78 a què es va adherir Espanya per Instrument de 23.09.1982 (Direcció de l'Estat) publicat en el BOE de 18.12.1982 núm. 203, que establix per a qüestions de competència el que regula l'article 31.1 a). Són per tant d'aplicació més directa aquells articles que afecten la responsabilitat del transportista i els danys sofrits per la mercaderia (articles 3, 9, 17.1, 23.1 entre d'altres).
  
III. La subrogació invocada i de la qual consta prova documental en l'expedient no ha sigut contravinguda i sí que ha sigut acceptada, per la qual cosa va resultar obligat al pagament la Mercantil Galcargo, SA, per la qual cosa esta Junta no ha de pronunciar-se a este respecte.
  
IV. Quant a la notificació necessària en el procediment s'ha seguit escrupolosament a fi de garantir els drets de la reclamada, drets que d'altra banda no ha fet valdre ni en este moment processal ni en els anteriors davant dels diversos requeriments de la reclamant.
  
Per tot això, valorades les declaracions manifestades en la vista i la resta de documents que consten en l'expedient, després de les oportunes consideracions, la Junta, per unanimitat dels seus membres, dicta el següent:
  
Laude: estimar la demanda interposada per Through Transport Mutual Insurance Association (Euràsia) Limited representada per Rosana Velasco Maso, en qualitat de reclamant per subrogació de Galcargo, SA, contra Intertrans Torrent, SL, ja que dels fets relatats, documents probatoris i declaracions efectuades s'establix que, realitzat el transport es va produir, per causes imputables al transportista, l'avaria de la mercaderia transportada.
  
Per tot això, Intertrans Torrent, SL, haurà d'abonar a Through Transport Mutual Insurance (Euràsia) la quantitat reclamada de dèsset mil nou-cents euros amb quaranta cèntims (17.900,40 e).
  
Este laude serà executiu si no es complix dins del termini de 20 dies comptadors a partir del següent a la recepció d'este.
  
Contra esta resolució, únicament és procedent recurs d'anul·lació davant de l'Audiència Provincial, que haurà de presentar-se dins dels 10 dies següents al de la notificació del laude, o d'aclariment, dins dels cinc dies següents al de la notificació d'este.
  
Contra el laude arbitral ferm només és procedent recurs de revisió, d'acord amb el que establix la legislació processal per a les sentències processals fermes.
  
I perquè així conste, firmen el present laude els membres del tribunal expressats al marge, en el lloc i data indicats.»
  
Els terminis de recurs continguts en el laude transcrit seran computables a partir del dia següent a la publicació del present edicte en el Diari Oficial de la Generalitat Valenciana.